KIRJALLINEN KYSYMYS P-0107/03 esittäjä(t): Luciana Sbarbati (ELDR) komissiolle. Kiinalaiset tuotteet ja kilpailu.



Virallinen lehti nro 222 E , 18/09/2003 s. 0150 - 0151



KIRJALLINEN KYSYMYS P-0107/03 esittäjä(t): Luciana Sbarbati (ELDR) komissiolle (20. tammikuuta 2003) Aihe: Kiinalaiset tuotteet ja kilpailu Eurooppalaisilla markkinoilla on tarjolla valtavat määrät kiinalaisia tuotteita, joita myydään varsin halpaan hintaan. Kiinalaisten tuotteiden hinnat, joiden kanssa eurooppalaiset yritykset eivät mitenkään pysty kilpailemaan, eivät aina ole sopusoinnussa tuotteiden laadun kanssa. Tämä koskee lähes kaikkia aloja, kuten esimerkiksi elektroniikkaa, kodinkoneita, leikkikaluja, koneita, maataloustuotteita ja tekstiilejä. Eurooppalaisille yrityksille koituu erilaisia kuluja ja niihin kohdistetaan monenlaista valvontaa, koska niiden on noudatettava yhteisön direktiivejä. Kuluja aiheutuu tuotantolaitosten pitämisestä normien mukaisina, käytettävistä raaka-aineista, patenttien rekisteröinnistä, pakkausmerkinnöistä, jätehuollosta jne. Koska Italiassa on tunnetusti paljon pieniä ja keskisuuria yrityksiä, jotka kokevat kilpailun erityisen raskaaksi, odotettavissa saattaa olla pahoja vaikeuksia niin talouden kuin sosiaalisten seurausten kannalta, jos tilanne jatkuu ennallaan. Mihin toimiin komissio on ryhtynyt eurooppalaisen teollisuustuotannon turvaamiseksi? Olisiko komission mielestä mahdollista, että samoilla markkinoilla sovellettaisiin eri sääntöjä eri tuotteisiin? Tarjoavatko Kiinan markkinat vastaavanlaisia mahdollisuuksia eurooppalaisille yrityksille? Erkki Liikasen komission puolesta antama vastaus (14. helmikuuta 2003) Komissio haluaa kiinnittää arvoisan parlamentin jäsenen huomion seuraaviin näkökohtiin: - Euroopan unionissa kaupan pidettäviin tuotteisiin, sekä Kiinassa että EU:ssa valmistettuihin, sovelletaan samoja teknisiä määräyksiä, ja kyseisten tuotteiden on siten oltava eurooppalaisten standardien mukaisia, jos kyseisiä tuotteita koskevia standardeja on olemassa. - Kaikkiin valmistajiin kohdistuvat vaatimukset yhteisön markkinoilla ovat näin ollen samat. Tuotteiden turvallisuutta koskevissa yhteisön direktiiveissä vahvistetaan säännöt, jotka koskevat valmistajien, heidän edustajiensa tai tuotteiden saattamisesta yhteisön markkinoille vastaavien henkilöiden velvoitteita. - Epäterveen kilpailun olleessa kyseessä yhteisön tuotannonala voi suojautua tietyltä yhteisöön suuntautuvalta tuonnilta käyttämällä EY:n kaupan suojakeinoja. Polkumyynniltä(1) ja tuetulta tuonnilta(2) suojautumisesta annetuissa asetuksissa vahvistettujen menettelyjen mukaan polkumyynnillä tapahtuvalle tai tuetulle tuonnille voidaan asettaa tuontitulleja, jos kyseinen tuonti aiheuttaa merkittävää vahinkoa yhteisön tuotannonalalle. Komissio antaa Euroopan parlamentille vuosittain kertomuksen, joka sisältää yksityiskohtaista tilastotietoa edellä mainittujen kahden asetuksen nojalla toteutetuista toimista sekä tarkkoja maakohtaisia tietoja(3). - Näiden kahden välineen lisäksi, joiden avulla voidaan suojautua epäterveeltä kilpailulta, komissio on antanut neuvostolle ehdotuksen asetukseksi, jonka nojalla voitaisiin määrätä Kiinasta tapahtuvaa tuontia koskevia suojatoimenpiteitä, jos kyseinen tuonti kasvaa niin nopeasti, että siitä aiheutuu markkinahäiriöitä yhteisön tuotannonalalle(4). Tällä uudella kaupan suojakeinolla, mikäli neuvosto sen hyväksyy, pantaisiin täytäntöön Kiinan kansantasavallan liittymistä WTO:hon koskevan pöytäkirjan nimenomaiset määräykset. Ehdotuksesta neuvotellaan parhaillaan jäsenvaltioiden kanssa, ja se hyväksyttäneen helmikuussa 2003. - Kiinan liittyminen WTO:hon on merkittävästi vähentänyt markkinoille pääsyn esteitä Kiinan markkinoilla. Kiinan liittymisestä saatavat edut ovat EU:n yritysten ulottuvilla. Liittymisestä lähtien Kiinan lainsäädäntöä on muutettu huomattavasti avoimuuden takaamiseksi sekä sen varmistamiseksi, että ulkomaisia ja kotimaisia yrityksiä kohdellaan tasavertaisesti. - Kiinan velvoitteiden täytäntöönpano on kuitenkin merkittävä haaste, ja WTO:n jäsenet EU mukaan luettuna valvovat täytäntöönpanoa tarkasti siirtymäkauden valvontamekanismin (Transitional Review Mechanism, TRM) avulla, joka perustettiin Kiinan liittymisen yhteydessä, jotta saataisiin vuotuinen arviointimenettely Kiinan WTO-velvoitteiden täytäntöönpanon arvioimiseksi. - Lisäksi Euroopan komissio on mukana kattavassa ohjelmassa, jolla pyritään muovaamaan yritystoiminnan oikeudellinen ja sääntely-ympäristö suotuisaksi Kiinassa (myös siellä toimivien Euroopan yritysten kannalta). Tavoitteena on mahdollisuuksien rajoissa edistää Kiinassa eurooppalaista sääntelytapaa sekä yrityspolitiikan tasolla että standardointiin liittyvien näkökohtien osalta tuotannonaloilla. Yksi tämän ohjelman tavoitteista on se, että kiinalaiset tuotteet vastaavat paremmin eurooppalaisia säännöksiä. - Komissio ja Kiina avasivat lokakuussa 2002 teknisen sääntelyn alaisia teollisuustuotteita koskevan kuulemisjärjestelmän. Sopimuksessa määrätään säännöllisestä tietojenvaihdosta, joka koskee kaikkien teollisuustuotteiden sääntelyyn liittyviä kysymyksiä sekä yhteistyöjärjestelmiä, joiden tarkoituksena on estää kauppariitoja ja lainsäädännön virheellistä tulkintaa. Komissio ja Kiinan viranomaiset ottavat käyttöön kattavan, kummankin osapuolen täytäntöön panemia säännöksiä koskevan kuulemis- ja tiedotusjärjestelmän. Sen tarkoituksena on parantaa Euroopan unionin ja Kiinan valtion täytäntöön paneman lainsäädännön turvallisuusnäkökohtien molemminpuolista ymmärtämistä. (1) Neuvoston asetus (EY) N:o 384/96, annettu 22. joulukuuta 1995, polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta, EYVL L 56, 6.3.1996, s.1, sellaisena kuin se on viimeksi muutettuna neuvoston asetuksella (EY) N:o 1972/2002 (EYVL L 305, 7.11.2002, s. 1). (2) Neuvoston asetus (EY) N:o 2026/97, annettu 6. lokakuuta 1997, muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta, EYVL L 288, 21.10.1997, s. 1, sellaisena kuin se on viimeksi muutettuna neuvoston asetuksella (EY) N:o 1973/2002 (EYVL L 305, 7.11.2002, s. 4). (3) Vuoden 2001 osalta komissio antoi seuraavan kertomuksen: Komission kahdeskymmenes vuosikertomus Euroopan parlamentille polkumyynnin ja tukien vastaisista yhteisön toimista yleiskatsaus kolmansien maiden polkumyyntitapausten, tukien vastaisten tapausten ja suojatoimenpidetapausten seurannasta (2001), KOM(2002) 484 lopullinen/2, 27. syyskuuta 2002. (4) Ehdotus: neuvoston asetus siirtymäkauden tuotekohtaisesta suojamekanismista Kiinan kansantasavallasta peräisin olevalle tuonnille ja tiettyjen kolmansien maiden tuontiin sovellettavasta yhteisestä menettelystä annetun neuvoston asetuksen (EY) N:o 519/94 muuttamisesta, KOM(2002) 342 lopullinen, 25. kesäkuuta 2002, EYVL C 227 E, 24.9.2002, s. 555; ja muutettu ehdotus: neuvoston asetus siirtymäkauden tuotekohtaisesta suojamekanismista Kiinan kansantasavallasta peräisin olevalle tuonnille ja tiettyjen kolmansien maiden tuontiin sovellettavasta yhteisestä menettelystä annetun neuvoston asetuksen (EY) N:o 519/94 muuttamisesta, KOM(2003) 24, 22. tammikuuta 2003, ei vielä julkaistu virallisessa lehdessä.